Lizz Truss bedankLiz Truss, Britanje se eerste minister. (Foto: Daniel Leal / AFP) Die Britse eerste minister, Liz Truss, het Donderdag haar bedanking as leier van die Konserwatiewe Party aangekondig nadat sy slegs ses weke aan bewind was. Haar opvolger sal na verwagting teen die einde van volgende week verkies word. “Ek erken dat ek gegewe die situasie nie die mandaat kan uitvoer waarop ek deur die Konserwatiewe Party verkies is nie. Ek het daarom met koning Charles gepraat om hom in kennis te stel dat ek as leier van die Konserwatiewe Party bedank,” het Truss amptelik aangekondig. Na afloop van haar aankondiging het die Britse Arbeidersleier, Keir Starmer, onmiddellik ’n algemene verkiesing geëis. Maroela Media het vroeër berig Truss het Dinsdag gestoei om haar posisie te stabiliseer nadat ŉ ekonomiese ineenstorting haar gedwing het om ŉ vernederende U-draai te maak oor belastinghervorming. Dit was toe reeds duidelik dat haar toekoms as leier op die spel is. Truss het Dinsdag met haar kabinet vergader in ŉ poging om steun te bekom onder Konserwatiewe LP’s – sommige van wie al ruiterlik erken het sy het geen toekoms as eerste minister nie. Sy het Woensdag in die parlement verskyn vir ŉ vraag-en-antwoordsessie. Volgens CNN is Truss na dese die persoon wat vir die kortste tyd as eerste minister van Brittanje gedien het. Sy was maar 44 dae aan bewind. George Canning was vir die tweede kortste tydperk aan bewind in 1827. Hy is aan longontsteking dood skaars vyf maande nadat hy aan bewind gekom het.